हादसे को देखने का दावा करने वाले एक युवक के बयान पर पुलिस को अहम सुराग हाथ लगे हैं। सीओ सिटी एमपी सलोनिया ने टक्कर मारने वाली स्कार्पियो को पकड़ लिया है। वाहन को कोतवाली लाकर छानबीन की जा रही है। याद दिला दें कि 22 दिसंबर की ठंड और कोहरे वाली रात लालगंज अझारा के पास वाहन की टक्कर से कौशांबी के युवा पत्रकार अमरेश मिश्र गंभीररूप से घायल हो गए थे। घायलावस्था में सड़क पर ही वे काफी देर तक तड़पते रहे। एक एंबुलेंस वाले ने उनको घायल देख पुलिस को सूचना दी। पुलिस जब तक घायल अमरेश मिश्र को अस्पताल ले गई तब तक काफी विलंब हो चुका था। अस्पताल में डॉक्टरों ने उनको मृत घोषित कर दिया। घटना को लेकर शुरू से ही संदेह व्यक्त किया जा रहा था। 26 दिसंबर को इस बात का खुलासा हुआ कि हिन्दुस्तान के प्रतापगढ़ ब्यूरोचीफ अमरेश मिश्र को टक्कर मारने वाली स्कार्पियो पर पुलिस के दो दारोगा सवार थे। बेकाबू स्कार्पियो से टक्कर के बाद पुलिस वालों ने अपने कर्तव्य का निर्वाह न करने का अपराध किया।